Avainsanat

Tiivistelmä



Avainsanat

1 Ennakkoratkaisukysymykset - Yhteisöjen tuomioistuimen toimivalta - Toimivallan rajat - Selvästi asiaan vaikuttamaton kysymys

(EY:n perustamissopimuksen 177 artikla)

2 Palvelujen tarjoamisen vapaus - Televisiolähetystoiminta - Direktiivi 89/552/ETY - Jäsenvaltioiden mahdollisuus nostaa mainonnalle varattua lähetysaikaa - Nostamisen edellytykset - Suoraan yleisölle tehtyjä tarjouksia ja muita sellaisia mainonnan muotoja sisältävien ohjelmien lähettäminen, jotka ovat enemmän aikaa vieviä kuin mainospalat

(Neuvoston direktiivin 89/552/ETY 1 artiklan b kohta sekä 18 artikla)

3 Palvelujen tarjoamisen vapaus - Televisiolähetystoiminta - Direktiivi 89/552/ETY - Sponsoroidut lähetykset - Sponsorin nimen tai logon esittäminen muulloin kuin ohjelman alussa tai lopussa - Sponsorin nimen tai logon esittäminen muulloin kuin ohjelman alussa tai lopussa voidaan hyväksyä

(Neuvoston direktiivin 89/552/ETY 17 artiklan 1 kohdan d alakohta)

Tiivistelmä

4 Yhteisöjen tuomioistuimen ja jäsenvaltioiden tuomioistuinten yhteistyömenettelyssä kansallinen tuomioistuin, jolla yksin on välittömästi tiedossaan asian tosiseikat, voi parhaiten kunkin asian erityispiirteiden perusteella harkita, onko ennakkoratkaisu tarpeen asian ratkaisemiseksi.

Koska kansallisen tuomioistuimen esittämät ennakkoratkaisukysymykset koskevat yhteisön säädöksen tulkintaa, yhteisöjen tuomioistuimen on tämän vuoksi periaatteessa ratkaistava asia. Sitä vastoin yhteisöjen tuomioistuin ei voi ratkaista kansallisen tuomioistuimen esittämää ennakkoratkaisukysymystä, jos kansallisen tuomioistuimen pyytämällä yhteisön oikeuden tulkinnalla tai yhteisön oikeussäännön pätevyyden tutkimisella ei ole mitään yhteyttä kansallisessa tuomioistuimessa käsiteltävän asian tosiasialliseen luonteeseen tai kohteeseen.

5 Televisiolähetystoiminnan harjoittamista koskevaa direktiiviä 89/552/ETY sekä erityisesti sen 1 artiklan b kohtaa ja 18 artiklaa on tulkittava siten, että 18 artiklassa oleva ilmaisu "sellaiset mainonnan muodot kuin suorat tarjoukset yleisölle" on yhteisön lainsäädännössä, sikäli kuin on kyse mahdollisuudesta nostaa mainonnalle varattua enimmäisosuutta päivittäisestä lähetysajasta 20 prosenttiin, esimerkinomainen siinä mielessä, että sillä voidaan tarkoittaa myös muuta myynninedistämistä, kuten television välityksellä tapahtuvaa myynninedistämistä, joka yleisölle esitettävien suorien tarjousten tavoin vaatii esittämistapansa vuoksi enemmän aikaa kuin mainospalat.

Vaikka yhteisöjen lainsäätäjä on säätänyt siitä, että suoraan yhteisölle tehtävien tarjousten lähetysaikarajoituksia voidaan nostaa, tämä on tehty vain sen vuoksi, että tällainen myynninedistämisen muoto edellyttää enemmän lähetysaikaa kuin mainospalat, eikä sen vuoksi, että näissä tarjouksissa on kyse lähetyksistä, joissa esitellään tuotteita, joita voidaan tilata suoraan puhelimitse, postitse tai tekstitelevision välityksellä ja jotka on tarkoitettu toimitettaviksi katsojien koteihin, koska television katsojan suorittama tuotteiden tilaaminen on siitä televisiolähetyksestä täysin erillinen toimi, jota direktiivillä pyritään sääntelemään. Tämän vuoksi muihin mainonnan muotoihin, jotka ovat enemmän aikaa vieviä kuin mainospalat, voidaan myöntää enemmän lähetysaikaa, kuten on tehty nimenomaisesti mutta ei yksinomaan yleisölle osoitettujen suorien tarjousten osalta. Kukin jäsenvaltio, jonka tehtävänä on, sikäli kuin se päättää käyttää tätä direktiivin 18 artiklassa annettua mahdollisuutta hyväkseen, sen lainkäyttövaltaan kuuluvien televisiolähetystoiminnan harjoittajien osalta nostaa lähetysaikaosuus 20 prosenttiin, päättää perustamissopimuksen määräyksiä noudattaen, sovelletaanko lisälähetysaikaa mainospaloista poikkeaviin mainonnan muotoihin, vaikka niissä ei olisi kyse suorista tarjouksista yleisölle.

6 Televisiolähetystoiminnan harjoittamista koskevaa direktiiviä 89/552/ETY sekä erityisesti sen 17 artiklan 1 kohdan b alakohtaa on tulkittava siten, että niissä ei kielletä sponsoroitujen lähetysten osalta sponsorin nimen ja/tai logon esittämistä muulloin kuin ohjelman alussa ja/tai lopussa. Jäsenvaltiot voivat kuitenkin antaa direktiivin 3 artiklan 1 kohdan nojalla lainkäyttövaltaansa kuuluvien televisiolähetystoiminnan harjoittajien osalta tiukempia sääntöjä, sikäli kuin ne eivät vaaranna EY:n perustamissopimuksessa taattuja vapauksia ja erityisesti palvelujen tarjoamisen vapautta tai tavaroiden vapaata liikkuvuutta. Tämä tulkinta ei vaikuta siihen, että sponsoroiduissa ohjelmissa ei saa missään tapauksessa rohkaista ostamaan tai vuokraamaan sponsorin tai kolmannen osapuolen tuotteita tai palveluja varsinkaan viittaamalla erityisesti ja mainosluonteisesti kyseisiin tuotteisiin tai palveluihin.